****

**REPUBLIKA HRVATSKA**

**BJELOVARSKO-BILOGORSKA**

**Ž U P A N I J A**

**OPĆINA ŠANDROVAC**

**OPĆINSKO VIJEĆE**

**KLASA: 021-05/19-01/25**

**URBROJ: 2123-05-01-19-1**

**U Šandrovcu, 26.09.2019.**

**Z A P I S N I K**

**sa 21. sjednice Općinskog vijeća općine Šandrovac održane 26.09.2019. sa početkom u 19,00 sati**

**Prisutni:** Husnjak Damir, Ormanović Ranko, Solar Biljana, Žager Stjepan, Miroslav Sokolić, Mirko Bedeković, Marica Petreković, Igor Škudar, Sven Perec, Slaven Kurtak, Halapa Nikola

**Odsutnih:** nema

**Ostali prisutni:** Josip Dekalić, općinski načelnik Općine Šandrovac, Željko Đipalo, zamjenik općinskog načelnika, Damir Kolar, mag.ing.agr, ravnatelj Doma za starije i nemoćne osobe Šandrovac, Sanela Paukovac, v.d. direktorica Šandroprom d.o.o. Šandrovac, Sandra Sedlanić, upravni referent JUO Općine Šandrovac, Dajana Perhot, referent za računovodstvo i financije Općine Šandrovac, Kristina Barun, djelatnica na stručnom osposobljavanju u Općini Šandrovac

**Zapisničar:** Martina Bedeković

Predsjedavajući je pozdravio prisutne i utvrdio kvorum.

Predsjedavajući je dao izmijenjeni Dnevni red na usvajanje.

**D N E V N I R E D**

1. Aktualni sat,
2. Usvajanje zapisnika sa 20. sjednice Općinskog vijeća Općine Šandrovac,
3. I. Izmjene i dopune Proračuna Općine Šandrovac za 2019. godinu,
4. Izvršenje Proračuna Općine Šandrovac za razdoblje od 01.01. – 30.06.2019. godine,
5. Usvajanje izvješća o radu općinskog načelnika Općine Šandrovac za razdoblje od 01.01. – 30.06.2019. godine,
6. Donošenje Odluke o nabavi službenog automobila za potrebe Općine Šandrovac,
7. Odluka o darovanju osnovnog sredstva – osobnog vozila – „Domu za starije i nemoćne osobe Šandrovac“, te osobnog automobila „Doma za starije i nemoćne osobe Šandrovac“ komunalnom poduzeću Šandroprom d.o.o..
8. Donošenje Odluke o rušenju borova na groblju u Šandrovcu,
9. Donošenje Odluke o prijateljstvu Općine Šandrovac i Općine Tounj,
10. Donošenje Odluke o mjesečnoj naknadi za doktoricu opće prakse u Šandrovcu,
11. Informacija o obnovi instalacija i pogonskih motora zvona na crkvi PBDM Šandrovac,
12. Izvršenje prihoda i rashoda od 01.01. – 30.06.2019. – Dom za starije i nemoćne osobe Šandrovac,
13. Informacija o Sporazumu Županijske uprave za ceste Bjelovarsko - bilogorske županije i Općine Šandrovac o zajedničkom sufinanciranju izvanrednog održavanja županijskih i lokalnih cesta u 2019. godini o rekonstrukciji ceste Lasovac – Bedenik.

\*\*Vijećnik Mirko Bedeković: „Ovdje sam vidio da je gospodin Kolar stavio šestomjesečno financijsko izvješće poslovanja Doma za starije i nemoćne osobe Šandrovac, mene sada interesira pošto je komunalno poduzeće „Šandroprom“ u vlasništvu Općine Šandrovac da li su oni nama dužni dostaviti samo informaciju za svoje šestomjesečno financiranje ili ne. Ili se to daje samo jednom godišnje? I druga stvar, pročitao sam da sve općine i gradovi koji imaju bazene su dostavili svojim vijećima poslovanje bazena. A mi uvijek sa tim kuburimo i uvijek dobijemo tamo negdje u 12. mjesecu. Ja mislim da se to trebalo pripremiti ako ne već za ovo, onda za slijedeće vijeće i staviti na dnevni red, da li kao informacija ili kao Odluka, ali čisto da znamo kako poslujete.“

\*Načelnik Općine Šandrovac, Josip Dekalić: „Dobro večer svima. Što se tiče obračuna komunalnog poduzeća, to ide jedanput godišnje, jer Dom za starije i nemoćne osobe je ustanova, a komunalno poduzeće je firma, odnosno trgovačko društvo, koja ima svoje zakone. Što se tiče bazena, mi bi napravili izvješće, ali nismo još dobili za struju kompletan obračun da vas o svemu možemo obavijestiti. Mogu vam samo reći da nije dobro, da je ova godina opet podbacila. Kiša kada pada kupaća nema i tu se nema što reći. Izvještaj ćete dobiti za slijedeću sjednicu vijeća. Mi u Proračunu imamo stavku da se pokrije minus bazena, u slučaju da ga bude, a ja vam već sada mogu reći da ga ima. Ali onda ćete dobiti sve crno na bijelo, sa svim stavkama koliko je čega bilo. A godišnji proračun i izvještaj poslovanja, to vam kao i uvijek ide u trećem mjesecu slijedeće godine, ne sada.“

Dnevni red je usvojen sa 11 glasova ZA od strane Općinskog vijeća Općine Šandrovac.

**Točka 1.**

**Aktualni sat.**

\*\*Vijećnik Mirko Bedeković: „Imam pitanje za gospodina načelnika, ustvari imam dva pitanja. Prvo pitanje odnosi se na zapošljavanje zamjenika načelnika u komunalnom poduzeću Šandroprom. Ja nisam ni znao da je taj natječaj otvoren, nisam ni znao da baš zamjenik načelnika radi u tom poduzeću dok nisu počeli pričati da je to sukob interesa. Mene sada interesira, gospodine načelniče, da li tu ima sukoba interesa ili nema ili je to sve po zakonu i tu nema ničega spornog? I da li ste se vi sa nekim kontaktirali da li je to sve u redu ili nije?“

\*Načelnik Općine Šandrovac, Josip Dekalić: „Jesmo, kontaktirali smo. Ovako, natječaj je bio raspisan za poslovođu u komunalnoj firmi, pošto je naš poslovođa Mirko imao operaciju i tko zna kada će doći, a mi moramo raditi i dalje. Dakle, mi smo raspisali natječaj za poslovođu u komunalnoj firmi i na taj natječaj javila se samo jedna osoba. Ta osoba je gospodin Đipalo koji je i primljen na to radno mjesto, a djelatnik u bilo kojoj asocijaciji općinskoj, to nije sukob interesa za zapošljavanje u firmu. Druga stvar da je on član uprave ili direktor, onda bi to bio sukob interesa. Onda bi on morao dati ostavku na mjesto zamjenika načelnika, a ovako je to regularno.“

\*\*Vijećnik Mirko Bedeković: „Ja bih nešto rekao na ovo gospodine načelniče. Jučer sam dobio Odbor za zakonodavstvo hrvatskog sabora, Zakon o sprečavanju sukoba interesa. To sam ja danas malo čitao pa tu stoji tko je dužnosnik u smislu ovog Zakona. Tako stoji da su to između ostalog gradonačelnici, načelnici i njihovi zamjenici. Ima tu još dosta stvari, ali neću vas ja sada zamarati sa time, međutim postoji članak 20. koji je po meni dosta sporan, ja nisam stručnjak ali bilo bi dobro da netko tko je stručnjak to bolje protumači. Sada ću vam ga pročitati: „Dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja izbora ili sklapanja ugovora i svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.“. E ja nisam stručnjak da to objasnim, pa bi ja lijepo molio gospodina predsjednika vijeća ili bilo koga drugog da vi tražite očitovanje od Ministarstva uprave u vezi toga, u vezi tog spornog članka 20.“

\*Predsjedavajući: „U redu, hvala lijepa. Ja Vas lijepo molim da u pismenom obliku dostavite općinskom vijeću da se očituje o ovom Vašem upitu i naravno da će onda načelnik Općine ili netko tko je za to kompetentan, obratiti se institucijama koje su za to nadležne i izvijestiti Vas o učinjenom.“

\*\*Vijećnik Igor Škudar: „Da li se je još netko javio na taj natječaj ili samo Željko?“

\*Načelnik Općine Šandrovac, Josip Dekalić: „Nitko.“

\*\*Vijećnik Igor Škudar: „Pa ja mislim da onda tu nema nikakvih problema. Zašto stvarati uopće nekakve probleme? Čovjek se jedini javio, pa zašto mu se ne bi pružio posao i to je to. Da se je javio još netko, a da je on dobio posao onda bi to bio sukob interesa, ovako ne vidim zašto raditi probleme.“

\*\*Vijećnik Ranko Ormanović: „Danas sam stjecajem okolnosti bio na roditeljskom sastanku svog unuka, u Lasovcu, jer mu roditelji rade, pa sam išao umjesto njih. Tamo je bila čitava uzbuna i postavljeno je pitanje, gdje sam ja stao u obranu načelnika, zašto nisu učenici iz područne škole Lasovac dobili pribor? Dobili su teke, radne bilježnice i udžbenike, a nisu dobili pribor.“

\*Načelnik Općine Šandrovac, Josip Dekalić: „Ja mislim da bi i tata i mama mogli kupiti bar pribor. Djeca su dobila bilježnice, dobili su radne bilježnice, država im je kupila knjige, pa ja mislim da bi bilo dobro da roditelji kupe bar pribor. Nitko iz naše općine, a ni iz drugih općina djeca nisu dobila pribor. Jer što se dešava s priborom, mi smo prošle godine kupovali pribor, onda su djeca dobila svašta u tom priboru, nekome je to odgovaralo, nekome nije, tako da smo ove godine rekli neka to roditelji kupe sami. Do pred pet godina, nitko ništa nije dobio i sve se kupovalo, sada smo počeli davati skoro sve i opet su prigovori. Već sam ja čuo te upite i to baš iz Lasovca.“

\*\*Vijećnik Ranko Ormanović: „Ja imam i još jednu konstataciju. Pohvalno je što su groblja ograđena, međutim na pravoslavnom groblju u Lasovcu se desila neka šteta. Koja se mogla otkloniti, samo ja ne znam na koji način. Jedan kanat, ne znam sad jel drugi ili treći od istočnog ulaza kao da se netko traktorom ili autom naslonio na njega. E sad, da li to netko može popraviti ili nešto Jer to sve sada lijepo izgleda, pa da ne bude to oštećeno?“

\*Načelnik Općine Šandrovac, Josip Dekalić: „Nisam znao za to, ali evo pogledati ćemo o čemu je riječ. Može se promijeniti, nije problem.“

\*\*Vijećnik Sven Perec: „Ja bih se zahvalio načelniku na službenom odgovoru, vezano za mjeru za dječji vrtić. Imam pitanje vezano za zapuštena imanja. Ponovno se nekolicina ljudi žalila da se po tome ništa nije napravilo, da se ništa nije riješilo i da su zapuštena imanja i dalje zapuštena, pa da li je na pomolu nekakvo rješenje problema?“

\*Načelnik Općine Šandrovac, Josip Dekalić: „Naš komunalni redar je trenutno na bolovanju, ali on bi se ubrzo trebao vratiti i onda ćemo krenuti u rješavanje toga. To je jedan veliki problem. Jer zapuštena imanja da ima tko čistiti, on bi to i čistio. Na kraju ćemo mi morati primjenjivati slijedeće. Komunalni redar će obići i snimiti imanje i dati nalog vlasniku da to mora očistiti. Ako ta osoba to ne očisti, onda će dati nalog općini da ona to napravi, općina će dati nalog komunalnoj firmi koja će to napraviti i onda će to općina i platiti, a tko će to onda platiti općini to samo dragi Bog zna. Biti će to veliki, veliki problem. Mi ćemo slijedeće godine u Proračun morati staviti upravo na toj stavci malo veća sredstva jer otprilike 170 kuća u našoj općini je napušteno. I to su ogromna sredstva ako ćemo mi to morati čistiti, a izgleda po svemu da ćemo morati. Ali šta je tu je. To nije tako samo u općini Šandrovac, nažalost to je tako u cijeloj državi. Mi preko Udruga općina pokušavamo naći neki način da dobijemo neka sredstva baš za to. Jer takva imanja nije dosta pokositi samo jednom, njih se mora pokositi bar dva puta godišnje. A i da su tu samo dvorišta, tu su i polja.“

\*\*Vijećnik Ranko Ormanović: „Da li postoji način i mogućnost naći vlasnika tih imanja? Jer ima netko tko je nasljednik, pa da li ima način da se utvrdi sadašnji vlasnik.“

\*Načelnik Općine Šandrovac, Josip Dekalić: „Pa normalno da vlasnik postoji ali da on to hoće uređivati, on bi to uređivao. Obično 60 – 70% tih vlasnika uopće nisu na području općine Šandrovac, nego su tko zna gdje, Zagreb, Bjelovar, ima ih i u Srbiji i kako doći do njega? Ponavljam da će to biti jedan jako veliki problem. Mi ćemo kao općina morati staviti u svoj Proračun sredstva upravo za sanaciju ili čišćenje takvih površina. A to mi možemo samo dva puta godišnje. Morati ćete i vi sami nešto poduzeti. Meni je jučer – prekjučer došao jedan čovjek i rekao kako tu jedan gospodin koji živi u Bjelovaru prima za ugar poticaj, a nije tri godine ništa radio ni čistio i tu već ima i deblje agacije. Tako da kada i vi čujete za tako nešto, idite u Agenciju i recite im o kome je riječ i neka oni idu provjeriti. “

\*\*Vijećnik Ranko Ormanović: „Ja imam jedan prijedlog baš u vezi toga. U selu se jako dobro zna tko je kome susjed i tko je vlasnik čega. Pa neka se ljudi sami malo aktiviraju.“

\*Predsjedavajući: „Da, ali tko će se kome tu ići zamjerati?“

\*\*Vijećnik Mirko Bedeković: „Ja imam pitanje za načelnika, a radi se o dječjem vrtiću. Gospodine načelniče, prošli puta na sjednici vijeća Vi ste rekli nešto u vezi toga da bi mogli platiti kaznu u visini 300.000,00 kuna ili penale ili nešto takvo. Jel sam ja to dobro shvatio?“

\*Načelnik Općine Šandrovac, Josip Dekalić: „Ne, krivo ste čuli. Penale smo dobili za cestu. Kao i svi što dobivaju 5% penala u cijeloj državi, a ja sam rekao da ćemo ih možda dobiti i za vrtić.“

\*\*Vijećnik Mirko Bedeković: „Imam još nešto za pitati u vezi vrtića. Ako se sada recimo postavi situacija da taj dječji vrtić za 2-3 godine neće biti svrsishodan, dakle ako neće biti djece, da li se taj dječji vrtić može prenamijeniti za nešto drugo? Da li može i da li smije?“

\*Načelnik Općine Šandrovac, Josip Dekalić: „Ne smije. Mi ga i gradimo jer se planira da će biti djece. Evo i sada imamo dokaz ugovore sa dječjim vrtićima iz Bjelovara, gdje sve više djece sufinanciramo sa 1.000,00 kuna. Vidjet ćete za godinu dana da će biti djece i kod nas u vrtiću. Ne mislim da će biti pun, jer to je vrtić za 30-ero djece sa mogućnošću da se proširi na 40-ero djece. U današnje vrijeme majke žele ići raditi ali nema im tko čuvati djecu. Tako da se ja uopće ne bojim toga da neće biti djece. Ja se bojim nečeg drugog, problem će biti naći djelatnike za rad u vrtiću. U našoj županiji se radi skoro 16 novih vrtića ili nadogradnji postojećih. A svi će oni morati zaposliti djelatnike koji moraju imati visoku stručnu spremu.“

\*\*Vijećnik Slaven Kurtak: „Načelniče evo kada ste sada već spomenuli da bi i majke išle raditi i tako dalje, pa da li postoji kakva mogućnost da se napravi produženi boravak za djecu osnovne škole u Šandrovcu?“

\*Načelnik Općine Šandrovac, Josip Dekalić: „U ovoj školi? Jer Trojstvo to ima.“

\*\*Vijećnik Slaven Kurtak: „Znam da Trojstvo ima, ja pitam za našu školu.“

\*Načelnik Općine Šandrovac, Josip Dekalić: „Tu je Općina nemoćna, to bi trebali odlučiti škola i županija. Tu mi ništa ne možemo. Matične škole to mogu, a mi područne škole, to nema šanse. I ovako se kuburi sa djelatnicima.“

\*\*Vijećnik Mirko Bedeković: „Pitanje je isto za načelnika, da li je točna informacija da Vi kao načelnik možete za potrebe europskih fondova samostalno odlučiti da donesete odluku o kratkoročnoj pozajmici ili kreditu? Ja sam jučer čuo da postoji mogućnost da načelnik sam odluči o tome.“

\*Načelnik Općine Šandrovac, Josip Dekalić: „Da, to je točno. Ja to mogu napraviti u tom slučaju. Evo recimo u slučaju vrtića, mi smo sada za vrtić dobili da moramo poslati još jednu nadopunu da bi dobili rješenje i 50% avansa, onda kada taj avans potrošimo i završimo vrtić moramo isplatiti izvođača radova, kompletnu papirologiju i onda tek tražimo povrat tih sredstava. A da bi uopće tražili povrat, taj ostatak od 3.250.000,00 kuna koliko bi trebali dobiti u drugoj tranši, mi moramo dići kredit. Dići pozajmicu, da bi isplatili izvođača radova jer ne može se tražiti ostatak sredstava ako se nisu isplatili izvođači radova svi do kraja. Kredit na više godina se ne može dići bez vijeća, ali ovdje se radi samo o pozajmici. Tako smo napravili i za cestu. Išli smo na 1.560.000,00 kuna i za pet mjeseci smo dobili sredstva i samo smo ih prebacili i vratili u banku.“

\*Predsjedavajući zaključuje aktualni sat.

**Točka 2.**

**Usvajanje zapisnika sa 20. sjednice Općinskog vijeća Općine Šandrovac.**

U trenutku glasanja bilo je prisutno 11 vijećnika. Zapisnik sa 20. sjednice Općinskog vijeća Općine Šandrovac usvojen je sa 11 glasova ZA.

**(KLASA: 021-05/19-01/20, URBROJ: 2123-05-01-19-1)**

**Točka 3.**

**I. Izmjene i dopune Proračuna Općine Šandrovac za 2019. godinu.**

Načelnik Općine Šandrovac, Josip Dekalić, obrazlaže Odluku o I. Izmjenama i dopunama Proračuna Općine Šandrovac za 2019. godinu.

\*\*Vijećnik Mirko Bedeković: „Imam ja nešto za reći gospodine načelniče, čitam ovo: „Pomoći temeljem prijenosa EU sredstava.“, to su svi projekti tako reći od općine, je li tako? Ja bih Vam sada htio napomenuti da morate znati da te projekte Vama, odnosno nama, Općini Šandrovac odobrava Vlada Republike Hrvatske, na čelu sa HDZ-om. U kojoj koaliciji je i HSLS, moram napomenuti. No na žalost vas nema u toj koaliciji, ali svejedno, evo jučer mi je rečeno da HDZ izlazi u susret i pomaže Općini Šandrovac da se malo pokrene i da ne ostane tamo gdje je. To sam Vam samo htio napomenuti, da kada budete imali neki skup da malo napomenete da i HDZ ima učinka u tome, bez obzira što kažu da HDZ ništa ne pridonosi Općini Šandrovac.

A sada bi Vas pitao slijedeće, i rekao što me smeta svaki puta kada ovo čitam, to je stavka: troškovi posjeta Europskoj uniji. A ja koliko znam mi jesmo u Europskoj uniji i ne znam zašto onda to stavljate tako.

Slijedeće pitanje je, naknada građanima iz Proračuna, 20.000,00 i povećanje za još 20.000,00 kuna, ako se smije znati u koju svrhu i kome dajemo taj novac.

E sada bih htio još reći da nema problem samo crkva Šandrovac, nego i kuća gdje svećenik živi. Na toj kući je stolarija jako loša. Ta stolarija je jako trula i tu bi trebalo zamijeniti stolariju. Svećenik nema novaca da to zamjeni, pa prema tome bilo bi dobro da Općina ako bi imala novaca, da mi malo podebljamo taj račun, da izađemo u susret i da mu promijenimo ono što je kritično.“

\*Načelnik Općine Šandrovac, Josip Dekalić: „Vezano uz ove posjete u Europsku uniju. To su Vam oni troškovi koji nastanu kada mi idemo kod onih naših prijatelja u Mađarsku, to je bio onaj naš odlazak tamo sa KUD-om i sa vijećnicima.

Što se tiče ovih prihoda iz Europske unije, nije to samo HDZ plaćao, plaćamo mi svi za te europske fondove. A i ne možemo dobiti od neke druge stranke kada je HDZ na vlasti. Ako ste me čuli, ja sam puno puta rekao da je za mene do sada najbolji ministar gospodin Marić. I za njega ću uvijek reći svaka mu čast i sve najbolje. Ali draga moja gospodo, najvažnije je napraviti projekat i program. A da bi se to napravilo mora se oko sebe imati djelatnike i suradnike i da svi skupa to naprave.

Pitali ste još za crkvu. Dapače da mi moramo pomoći koliko god možemo. Kao što ćemo kasnije imati za doktoricu. Moramo napraviti sve da nam svećenik ostane i da kaže da je u Šandrovcu dobro i da on ovdje želi ostati, a ne odavde pobjeći. Mi ćemo staviti u idući Proračun i ta sredstva, samo kad vidimo sa njim koliko bi to otprilike koštalo. Dapače, meni je drago kada svi vi vidite da bez crkve, ambulante mi smo tuga i bijeda.

Pitali ste još za pomoći obiteljima, išli smo na to da mladim obiteljima koje žele ostati na području Općine Šandrovac, koji kupe nekretninu i presele se u novu kuću ili se dosele u Općinu Šandrovac, da im dademo 10.000,00 kuna. Za sada smo pomogli četiri obitelji sa tih 10.000,00 kuna. Koga god poznajete da je tako doselio i prijavio prebivalište ovdje, recite mu da dođe u Općinu i ponese osobnu iskaznicu kao dokaz da zaista ima prebivalište u našoj Općini. Nije uopće bitno koliko godina ima, bio mlad ili star, ako se doselio u Općinu Šandrovac, dobiti će 10.000,00 kuna.“

U trenutku glasanja bilo je prisutno 11 vijećnika. Odluka o I. Izmjenama i dopunama Proračuna Općine Šandrovac za 2019. godinu usvojena je sa 6 glasova ZA i 5 glasova SUZDRŽAN.

**(KLASA: 400-06/19-01/14, URBROJ: 2123-05-01-19-1)**

**Točka 4.**

**Izvršenje Proračuna Općine Šandrovac za razdoblje od 01.01. – 30.06.2019. godine.**

Načelnik Općine Šandrovac, Josip Dekalić, obrazlaže Izvršenje Proračuna Općine Šandrovac za razdoblje od 01.01. – 30.06.2019. godine.

\*\*Vijećnik Mirko Bedeković: „Ono što mene posebno brine, sada već polako je naknada eksploatacije mineralnih sirovina. Mi smo planirali 950.000,00 kuna za cijelu godinu, a ostvarili smo 50%. Ali nije to toliko zabrinjavajuće koliko je zabrinjavajuće da smo ovdje pali ispod milijuntog iznosa. I sada opet moram reći, da nema tog HDZ-a koji iz Europskih fondova vuče novce, mi ne možemo ništa raditi. To morate priznati da je tako. Načelniče jel Vi nećete ništa reći na ovo?“

Načelnik Općine Šandrovac, Josip Dekalić: „A što da Vam kažem? Vi ste u HDZ-u i Vi sve znate. Pa normalno je da su te naše stare naftne bušotine sve slabije. Od 1967. godine je iz njih krenulo prvo „crno zlato“, računajte koliko je godina od tada prošlo. A i da INA nije prodana možda bi situacija danas bila bolja.“

U trenutku glasanja bilo je prisutno 11 vijećnika. Izvršenje Proračuna Općine Šandrovac za razdoblje od 01.01. – 30.06.2019. godine usvojeno je sa 11 glasova ZA.

**(KLASA: 400-06/19-01/15, URBROJ: 2123-05-01-19-1)**

**Točka 5.**

**Usvajanje** **izvješća o radu općinskog načelnika Općine Šandrovac za razdoblje od 01.01. – 30.06.2019. godine.**

Načelnik Općine Šandrovac, Josip Dekalić, izlaže izvješće o radu općinskog načelnika Općine Šandrovac za razdoblje od 01.01. – 30.06.2019. godine.

\*\*Vijećnik Mirko Bedeković: „Što se tiče ovih 12.700.000,00 kuna koje ste spomenuli, to je lijepa cifra koju je HDZ omogućio Općini Šandrovac.“

U trenutku glasanja bilo je prisutno 11 vijećnika. Odluka kojom se daje suglasnost na Izvješće općinskog načelnika o radu za razdoblje od 01.01. – 30.06.2019. godine usvojena je sa 8 glasova ZA i 3 glasa SUZDRŽAN.

**(KLASA: 400-06/19-01/1, URBROJ: 2123-05-01-19-1)**

**Točka 6.**

**Donošenje Odluke o nabavi službenog automobila za potrebe Općine Šandrovac.**

Načelnik Općine Šandrovac, Josip Dekalić, obrazlaže Odluku o nabavi službenog automobila za potrebe Općine Šandrovac.

\*\*Vijećnik Slaven Kurtak: „Zadnji puta ste povukli tu odluku, je li tako, jer nije bilo u rebalansu Proračuna, a sada smo donijeli rebalans, pa me zanima pod kojom točkom se to u njemu nalazi? Ja tu točku ne vidim.“

\*Referent za računovodstvo i financije Općine Šandrovac, Dajana Perhot: „Piše Vam da je to za leasing, samo za rate iznos.“

\*\*Vijećnik Mirko Bedeković: „Jel mogu ja nešto reći? Što se mene osobno tiče, Vi ćete kupiti taj automobil, da Vama osobno gospodine načelniče taj automobil treba, ne treba. Vi bi s ovim automobilom kojeg imate izdržali još ovaj mandat koji imate, a poslije tko zna što će biti. I ja bi glasao za taj automobil, da ste Vi na ovom vijeću, za ovaj rebalans stavili i povećanje porodiljnih naknada za nekih 2.000,00 – 3.000,00 kuna, da ste stavili stipendiranje studenata isto tako na 2.000,00 – 3.000,00 kuna, ja onda ne bi rekao ni riječi. Druga stvar da smo smanjili cijenu priključaka na vodu, ja bih odmah bio za taj auto. Puno ljudi u Općini Šandrovac nema vode. Vi to znate i bolje nego ja, da je nemaju, da imaju bunare i nemaju priključak za vodu jer im je puno platiti 7.000,00 kuna za priključak vode.“

Načelnik Općine Šandrovac, Josip Dekalić: „Nije 7.000,00 kuna gospodine Bedekoviću, nemojte pretjerivati. Cijena priključka je oko 5.600,00 kuna.2

\*\*Vijećnik Mirko Bedeković: „Pa njima je i to puno za platiti. Da ste Vi to lijepo spustili, ja Vam kažem da bih prvi digao ruku za taj auto. A još i što se tiče auta koji ćete Vi dati Domu za stare i nemoćne osobe Šandrovac, ja ću Vam samo sada reći jedan slučaj, koji sam ja vidio i gdje taj auto njima ni u kom slučaju neće odgovarati. Jedan dan oko 10 – 11 sati došao sam u trgovinu, jedna djelatnica Doma je vozila taj Polo, i unutra su bile još tri osobe, tri korisnika i u bunkeru su još bila natrpana kolica. To uopće nije bilo lijepo za vidjeti, njih toliko u tako malom autu da se vozi. A isto tako oni su jedva ušli u taj automobil. Kolaru odgovara auto koji ćete mu dati, ali on vjerojatno ne odgovara tim korisnicima i djelatnicama koje moraju voziti te stare osobe. I tko zna, danas – sutra biti će i netko od nas možda tamo.“

U trenutku glasanja bilo je prisutno 11 vijećnika. Odluka o nabavi službenog automobila za potrebe Općine Šandrovac usvojena je sa 6 glasova ZA i 5 glasova SUZDRŽAN.

**(KLASA: 406-01/19-01/20, URBROJ: 2123-05-01-19-1)**

**Točka 7.**

**Donošenje Odluke o darovanju osnovnog sredstva – osobnog vozila – „Domu za starije i nemoćne osobe Šandrovac“, te osobnog automobila „Doma za starije i nemoćne osobe Šandrovac“ komunalnom poduzeću Šandroprom d.o.o..**

\*\*Vijećnik Igor Škudar: „Što se tiče toga auta, da li on načelniku treba ili ne treba, to je nebitno, ali istu stvar kao i gospodin Bedeković sam i ja vidio, bio sam dolje kod doktora, i u taj auto se natiskalo 3 – 4 korisnika. Moje mišljenje je da taj auto načelniče, koji će biti dodijeljen Domu za starije i nemoćne, da bi bila veća korist da se taj automobil proda i da se nabavi vozilo koji će lakše prevoziti te korisnike iz Doma. Ovaj će auto još poslužiti Damiru. Ili da se to nekako proba napraviti, ako će se ti auti tako zamijeniti, da se uz to nabavi još nekakvo vozilo, preko nekih natječaja, pa da pokušamo dobiti recimo starije vozilo hitne pomoći. Jer ja sam vidio taj puta dolje kod doktora, kako se mora pomoći toj sestri da se izvuče te ljude iz auta.“

\*\*Ranko Ormanović: „I ja se slažem s oba govornika prije mene, vezano uz prijevoz korisnika. No ne slažem se sa ovim da se auto proda. Isto tako mislim da bi bilo dobro nabaviti neko vozilo, iznaći neka sredstva, poput saniteta u kojem bi se mogli prevoziti i potpuno nepokretni korisnici i oni koji su pokret ni. A ovaj auto ne bi trebalo nikako prodavati, jer ovaj Uno koji imamo je pitanje dana kada će se raspasti, tako da će nam svakako trebati automobil.“

\*\*Vijećnik Mirko Bedeković: „Ja bih samo nešto konstatirao još. Ja sam vidio u Trojstvu da imaju nekakav veći auto, na njemu piše „Pomoć u kući“, jel tako? Dakle oni su koliko ja znam vozili te bolesne bake, koje su trebale doktoru ili u grad ili bilo kuda. I to je bila jedna lijepa gesta od te Općine što je to napravila. Zato bi se ja isto složio sa tim da mi Domu za stare i nemoćne kupimo takav neki auto i neće on tako puno koštati. Ne moramo ga sada odmah kupiti, ali za slijedeće vijeće da se pripremi takva neka odluka.“

\*Ravnatelj Doma za starije i nemoćne osobe Šandrovac, Damir Kolar, mag.ing.agr: „Ja ne mogu biti potpuno ni za ni protiv ovakvog razmišljanja i odluke. Mi imamo ovakav auto kakav imamo i ne bi bilo loše da je malo veći. Jer u principu svi stari ljudi teško ulaze u auto. Vjerujem da vama kada ih vidite tako više u autu to možda izgleda prenapučeno, ali to vam je dosta rijetko. Jer mi prosječno mjesečno imamo 5 - 6 vožnji u Bjelovar, a nepokretni se prevoze sa sanitetom i onda ide pratnja samo sa malim autom. U Bjelovar ne idu nikada više od dva korisnika, jer sa svakim korisnikom ide i pratnja i onda ih ne može ići više od dvoje.“

\*\*Vijećnik Igor Škudar: „A kako vraćate te nepokretne u popodnevnim satima natrag u Dom, ako pratnja ide sa autom, a sanitet popodne više ne vozi?“

\*Ravnatelj Doma za starije i nemoćne osobe Šandrovac, Damir Kolar, mag.ing.agr: „Ne vraćamo ih onda mi. Ako popodne nema saniteta više, oni ostaju do drugog dana.“

U trenutku glasanja bilo je prisutno 11 vijećnika. Odluka o darovanju osnovnog sredstva – osobnog vozila – „Domu za starije i nemoćne osobe Šandrovac“, te osobnog automobila „Doma za starije i nemoćne osobe Šandrovac“ komunalnom poduzeću Šandroprom d.o.o. usvojena je sa 11 glasova ZA.

**(KLASA: 421-02/19-01/1, URBROJ: 2123-05-01-19-1)**

**Točka 8.**

**Donošenje Odluke o rušenju borova na groblju u Šandrovcu.**

Načelnik Općine Šandrovac, Josip Dekalić, obrazlaže Odluku o rušenju borova na groblju u Šandrovcu.

\*\*Vijećnik Mirko Bedeković: „Gospodine načelniče ja niti sam za, niti sam protiv. Jer mi, vi, netko će donijeti sada tu odluku i biti će opet, zašto ste srušili borove. Drugi će opet reći, zašto niste srušili borove. Biti će tu svakakvih priča i svašta će biti. Ja da sam bio na Vašem mjestu, ja bih lijepo sazvao zbor građana, pa evo vama i vi odlučite hoćete li rušiti te borove ili ne.“

\*Načelnik Općine Šandrovac, Josip Dekalić: „Vlasnik toga je Općina Šandrovac i ja sam to mogao bez pitanja vijeća donijeti odluku i porušiti. Ali ja sam to namjerno dao na vijeće da i vi svi čujete, jer i sami znate da je to jedan veliki problem. Lijepo je to ljeti kada je sunce, a pogreb je, pa se svi zaustave u hladu. Ali kad dođe oluja, onda je to ogromni problem.“

\*\*Vijećnik Mirko Bedeković: „Ja sam Vam samo želio reći da ćete vidjeti što će biti. I da ja u ovome ne želim sudjelovati.“

U trenutku glasanja bilo je prisutno 11 vijećnika. Odluka o rušenju borova na groblju u Šandrovcu usvojena je sa 10 glasova ZA i 1 glasom SUZDRŽAN.

**(KLASA: 363-05/19-01/1, URBROJ: 2123-05-01-19-1)**

**Točka 9.**

**Donošenje** **Odluke o prijateljstvu Općine Šandrovac i Općine Tounj.**

Načelnik Općine Šandrovac, Josip Dekalić, obrazlaže Odluku o prijateljstvu Općine Šandrovac i Općine Tounj.

U trenutku glasanja bilo je prisutno 11 vijećnika. Odluka o prijateljstvu Općine Šandrovac i Općine Tounj usvojena je sa 11 glasova ZA.

**(KLASA: 900-03/19-01/1, URBROJ: 2123-05-01-19-1)**

**Točka 10.**

**Donošenje** **Odluke o mjesečnoj naknadi za doktoricu opće prakse u Šandrovcu.**

Načelnik Općine Šandrovac, Josip Dekalić, obrazlaže Odluku o mjesečnoj naknadi za doktoricu opće prakse u Šandrovcu.

\*\*Načelnik Općine Šandrovac, Josip Dekalić: „Gospodo evo maloprije smo razgovarali o crkvi, o svećeniku, sada razgovaramo o doktorici. Vi svi ste i sami vidjeli što nam se dogodilo upravo kada je ova liječnica otišla u Zagreb. Za to vrijeme nitko se nije javio Domu zdravlja u Bjelovaru, jer u cijeloj Hrvatskoj fali liječnika i na sreću se doktorici njen odlazak u Zagreb, gdje je radila u privatnoj firmi i imala puno veću plaću, nije svidio. Tako da se ona ponovno javila na natječaj za Šandrovac. Nama je zbog toga jako drago, jer to je jedna dobra doktorica, a sada je imamo i za stalno. Jedini je veliki problem prijevoz. Jer ona nema vozilo i ona ne vozi. Ali dobro, to ćemo mi u budućnosti nekako rješavati da putuje sa sestrom ili sa tehničarom, bolničarom. Za sada se snalazimo tako da sa prijevozom uskačem ja, uskače Željko, moj zamjenik, Dajana, tko god može vozimo ju ili na posao ili sa posla. E sada ima jedna stvar, za koju se vjerojatno sjećate da sam je jednom na vijeću rekao, a vjerujem da ćete si vi svi sada složiti sa time, da bi mi njoj dali jednu naknadu, jedan Ugovor o djelu, koji bi ona napravila sa našim Domom za starije i nemoćne osobe Šandrovac, a mi bi njima to refundirali i platili. Naime radi se o tome da ona ima plaću negdje oko 7.500,00 kuna i morate se složiti da je to stvarno mala plaća za jednu doktoricu. I mi bi nju na ovaj način nagradili. Mi smo malo preračunali ako bi joj dali neto 1.500,00 kuna, što bi bruto bilo oko 2.500,00 – 2.600,00 kuna, a ako bi joj dali neto 2.000,00 kuna, onda bi to bruto bilo oko 3.300,00 kuna. Jer na to sve se plaća i porez. Ja vam sve ovo govorim jer mi na ovaj način moramo donijeti tu Odluku, jer nam druge jednostavno nema. Njoj će to biti neka satisfakcija da ostane ovdje i još plus toga mi joj dajemo gablec. Općina plaća gablec tu iz Doma, njoj i sestri, samo da ih zadržimo. Jednostavno ako ih hoćemo ovdje, moramo nešto i dati. Ja zato predlažem vijeću samo da izabere da li da joj visina naknade bude 1.500,00 ili 2.000,00 kuna. Ja osobno bih bio za veći iznos. Na taj način ona će biti zadovoljna. Ja sam njoj ovo već nagovijestio, da mi o tome raspravljamo i da ćemo na vijeću donijeti odluku. Na ovaj način mi bismo pokazali i drugim Općinama kako da i one privuku liječnike na svoje područje. Čuli ste svi kako dolje na otocima daju i stan i plaću duplo veću nego inače, samo da dobiju liječnika. A ja bi onda predložio da se što više ljudi iz Lasovca, Ravneša, Kašljavaca prebaci ovdje kod liječnice, da ona ima što veći broj pacijenata. Jer su upravo zbog toga što nismo imali liječnika mnogi ljudi otišli iz ove ambulante i prenijeli kartone negdje drugdje i mi smo ostali na 600 pacijenata.“

Svi vijećnici složili su se za veću isplatu liječnici, od 2.000,00 kuna neto, što bi bruto iznosilo oko 3.300,00 kuna.“

U trenutku glasanja bilo je prisutno 11 vijećnika. Odluka o mjesečnoj naknadi za doktoricu opće prakse u Šandrovcu usvojena je sa 11 glasova ZA.

**(KLASA: 501-01/19-01/6, URBROJ: 2123-05-01-19-1)**

**Točka 11.**

**Informacija o obnovi instalacija i pogonskih motora zvona na crkvi PBDM Šandrovac.**

Načelnik Općine Šandrovac, Josip Dekalić, daje Informacija o obnovi instalacija i pogonskih motora zvona na crkvi PBDM Šandrovac.

**Točka 12.**

**Izvršenje prihoda i rashoda od 01.01. – 30.06.2019. – Dom za starije i nemoćne osobe Šandrovac.**

Ravnatelj Doma za starije i nemoćne osobe Šandrovac, Damir Kolar, mag.ing.agr, obrazlaže Izvršenje prihoda i rashoda od 01.01. – 30.06.2019. Doma za starije i nemoćne osobe Šandrovac.

\*\*Vijećnik Igor Škudar: „Ja bih samo pitao, ne vezano uz ovo. Čuo sam da tražite kuharicu pa me zanima da li ste je našli? I koga ste našli?“

\*Ravnatelj Doma za starije i nemoćne osobe Šandrovac, Damir Kolar, mag.ing.agr: „Ako pogledate cijelu godinu kod nas je bilo dosta natječaja, imali smo kuharicu kao zamjenu za porodiljni, pa je ostala trudna i otišla. Onda smo zaposlili novu kuharicu koja sada nažalost odlazi raditi u jedan dječji vrtić. Nakon toga smo ponovno raspisali natječaj, na koji su se javile tri osobe, a nismo još donijeli odluku koja će se od njih zaposliti.“

\*\*Vijećnik Mirko Bedeković: „Gospodine Kolar, meni se tu kod vas neke stvari ne poklapaju. Radi se o slijedećem, prihodi iz proračuna za financiranje redovne djelatnosti, dakle sufinanciranje općine za smještaj korisnika i sufinanciranje općine za smještaj darivanjem nekretnina, vi ste tu stavili 142.000,00 kuna, a Općina je stavila da vama daje 180.000,00 kuna, znači Općina vama više daje nego što ste vi prikazali.“

\*Ravnatelj Doma za starije i nemoćne osobe Šandrovac, Damir Kolar, mag.ing.agr: „Ali Vi tu niste pridodali ove tekuće pomoći, donacije.“

\*Referent za računovodstvo i financije Općine Šandrovac, Dajana Perhot: „Imate sa tri osnove prihod.“

\*Ravnatelj Doma za starije i nemoćne osobe Šandrovac, Damir Kolar, mag.ing.agr: „Da, i to kad zbrojite to Vam je onda 180.000,00 kuna.“

U trenutku glasanja bilo je prisutno 11 vijećnika. Odluka o usvajanju izvješća Izvršenja prihoda i rashoda Doma za starije i nemoćne osobe Šandrovac za razdoblje od 01.01.2019. – 30.06.2019. usvojena je sa 11 glasova ZA.

**(KLASA: 501-01/19-01/5, URBROJ: 2123-05-01-19-1)**

**Točka 13.**

**Informacija o Sporazumu Županijske uprave za ceste Bjelovarsko - bilogorske županije i Općine Šandrovac o zajedničkom sufinanciranju izvanrednog održavanja županijskih i lokalnih cesta u 2019. godini, rekonstrukcija ceste Lasovac – Bedenik.**

Predsjednik općinskog vijeća Općine Šandrovac zaključuje sjednicu u 20,46 h.

Zapisničar:

Martina Bedeković

**Općinsko vijeće općine Šandrovac**

**Predsjednik općinskog vijeća**

**M**